**Poslovnik predsedstva ZZB Slovenije**

**Poslovnik o načinu delovanja predsedstva in njegovih delovnih teles**

*06.10.2015*

Na podlagi 24. člena Statuta Zveze združenj borcev za vrednote narodnoosvobodilnega boja Slovenije, je predsedstvo Zveze združenj borcev za vrednote narodnoosvobodilnega boja Slovenije, **na 1. seji, dne 6. oktobra 2015** sprejelo spremembe in dopolnitve Poslovnika z dne 4.10.2011, tako da se v prečiščenem besedilu glasi

**POSLOVNIK
           o načinu delovanja predsedstva in**

**njegovih delovnih teles**

**1. člen**

Predsedstvo Zveze združenj borcev za vrednote narodnoosvobodilnega boja Slovenije (v nadaljevanju: predsedstvo in zveza) kot izvršilni organ Glavnega odbora ZZB za vrednote NOB Slovenije (v nadaljevanju: glavni odbor) uresničuje naloge določene v 23. členu statuta zveze, v Programskih temeljih in usmeritvah za delovanje ZZB NOB Slovenije ter po stališčih in sklepih glavnega odbora.

**Sestava in način delovanja**

**2. člen**

Predsedstvo sestavljajo predsednik zveze, eden ali več podpredsednikov in ustrezno število članov.

**3. člen**

Organizacija, pristojnosti in metode dela predsedstva temeljijo na 23. in 24. členu Statuta Zveze združenj borcev za vrednote NOB Slovenije (v nadaljevanju: statut).
Vsak član predsedstva posebej odgovarja tudi za področje, ki mu je določeno.

**4. člen**

Predsedstvo deluje na sejah. O aktualnih družbenih, političnih in strokovnih vprašanjih, ki so pomembna tudi za delovanje zveze organizira posvetovanja, okrogle mize, vzpodbuja in inicira publicistično dejavnost in druge oblike dejavnosti.
Člani predsedstva sodelujejo tudi z ustreznimi državnimi organi in ustanovami, političnimi strankami, družbenimi ter veteranskimi organizacijami in društvi ter drugimi subjekti civilne družbe.
Za zagotavljanje javnosti dela je odgovoren predsednik zveze.

**5. člen**

Predsedstvo se sestaja praviloma enkrat mesečno. Sklicuje ga predsednik zveze ali po njegovi odločitvi pooblaščeni podpredsednik.
Seja predsedstva se skliče tudi, če to zahteva posamezen član zveze, nadzorni odbor zveze ali najmanj trije člani predsedstva.

**6. člen**

Vabilo na sejo predsedstva s predlogom dnevnega reda, ustreznimi gradivi in zapisnikom prejšnje seje, se pošlje članom predsedstva praviloma najmanj teden dni pred dnem, ki je določen za sejo. Za pripravo gradiva poskrbi generalni sekretar.
Izjemoma se lahko pošlje posamezno gradivo članom tudi kasneje ali poda na seji.
V nujnih primerih se lahko sejo skliče tudi v krajšem roku.
Izjemoma, glede na naravo gradiva, se lahko opravi tudi korespondenčna seja.

**7. člen**

Na sejo predsedstva se, glede na dnevni red, lahko povabi tudi predsednike posameznih članov zveze in delovnih teles zveze, predstavnike državnih, pokrajinskih in lokalnih organov ter organizacij, zveze društev, znanstvenih, raziskovalnih in drugih organizacij ter predstavnike sredstev javnega obveščanja.

**8. člen**

Član predsedstva, ki ne more prisostvovati seji, lahko sporoči svoja stališča in predloge pisno generalnemu sekretarju.

**9. člen**

Seja predsedstva je sklepčna, če je na njej navzoča najmanj polovica članov.

**10. člen**

Sejo predsedstva vodi predsednik zveze, v primeru njegove odsotnosti pa pooblaščeni podpredsednik.
Po ugotovitvi sklepčnosti, predlaga določitev dnevnega reda.
Član predsedstva lahko predlaga dopolnitev dnevnega reda; v tem primeru mora predlog ustrezno obrazložiti.
Dopolnitev dnevnega reda je sprejeta, če zanjo glasuje večina prisotnih članov.

**11. člen**

Po določitvi dnevnega reda in potrditvi zapisnika prejšnje seje se začne obravnava posameznih vprašanj iz dnevnega reda.
V razpravi lahko sodelujejo vsi, ki so prisotni na seji in sicer po vrstnem redu, kot so se priglasili k razpravi.

**12. člen**

Razpravljavci se morajo držati okvira teme, ki je na dnevnem redu. Če se razpravljavec oddalji od obravnavanega vprašanja, ga predsednik opozori.

**13. člen**

Na podlagi gradiva, mnenj in predlogov iz razprave na seji, sprejme predsedstvo svoja stališča, sklepe in druge odločitve.

**14. člen**

Glasovanje o posameznem obravnavanem vprašanju in predlogu lahko zahteva vsak član. Pravico glasovanja imajo le člani predsedstva.
Predsedstvo veljavno sklene, če za sklepe, stališča in druge odločitve glasuje večina navzočih članov.

**15. člen**

0 seji se vodi sklepni zapisnik, ki vsebuje, imena prisotnih in odsotnih članov ter razpravljavcev, dnevni red, sprejete sklepe, stališča, dokumente in druge odločitve ter morebitna ločena mnenja članov predsedstva.
Zapisnik podpisuje oseba, ki vodi sejo in zapisnikar.
Zapisnik se pošlje v vednost tudi vsem združenjem in pokrajinskim svetom.

 **Pravice, dolžnosti in odgovornosti članov predsedstva**

**16. člen**

Član predsedstva ima dolžnost in pravico:
-  da prisostvuje sejam in aktivno sodeluje pri delu predsedstva,
-  da na sejah sodeluje v razpravi, predlaga ukrepe in sklepa o vprašanjih, ki so na dnevnem redu,
-  da spremlja stanje na področju, ki mu je določeno,
 - da daje pobude za obravnavanje posameznih vprašanj na seji predsedstva in sejah delovnih
   teles,
 - da sodeluje pri pripravi in sprejemanju programa dela zveze ter normativnih in finančnih splošnih
   aktov ter drugih potrebnih dokumentov zveze ter pri predlaganju kandidatov za posamezne
   organe zveze in delovna telesa predsedstva,
- da deluje v skladu s statutom, programskimi temelji in usmeritvami za delovanje ZZB NOB
   Slovenije in sprejetimi stališči ter sklepi glavnega odbora in predsedstva,
-  da opraviči izostanek s seje predsedstva.

**17. člen**

Član predsedstva lahko odstopi z dolžnosti, na katero je bil izvoljen in svoj odstop obrazloži. Predsedstvo je dolžno na prvi seji preučiti razlog odstopa in sprejeti ustrezen sklep.
Če član predsedstva odstopi, lahko predsedstvo imenuje novega člana, ki opravlja to funkcijo do odločitve o njegovem članstvu na naslednji seji glavnega odbora.
Predsedstvo lahko predlaga glavnemu odboru, da odpokliče člana predsedstva pred pretekom mandata, če ta ne izpolnjuje svojih dolžnosti. Prizadeti mora biti s predlogom za odpoklic seznanjen in se lahko ustno, na seji predsedstva ali s pisno vlogo poslano na predsedstvo, do nje opredeli.
Članu predsedstva lahko preneha mandat tudi zaradi bolezni.
V primeru odstopa, odpoklica ali prenehanja iz naravnih razlogov glavni odbor na izpraznjeno mesto izvoli drugega člana predsedstva.

**Kolegij predsednika Zveze**

**18. člen**

Kolegij predsednika Zveze je posvetovalno telo, ki obravnava načelna vprašanja delovanja in stališč Zveze, povezana z dogodki in vrednotami NOB Slovenije med vojno in v sedanjem času.

**19. člen**

Kolegij se sestaja praviloma enkrat tedensko. Vodi ga predsednik Zveze ali pooblaščeni podpredsednik. O sejah se vodi sklepni zapisnik s sprejetimi ugotovitvami.
O delu kolegija, o obravnavanju pomembnejših tem in o sprejetih aktivnostih poroča predsednik Zveze na sejah predsedstva.

**Svet ZZB NOB Slovenije**

**20. člen**

Svet ZZB NOB Slovenije (v nadaljevanju: Svet) je najvišje posvetovalo telo Zveze. Člane Sveta imenuje predsedstvo zveze na predlog predsednika.

**21. člen**

Svet sklicuje predsednik Sveta, praviloma vsaka dva meseca.
Sejo Sveta lahko zahtevajo tudi najmanj trije člani Sveta.
Na sejo so lahko povabljeni tudi drugi javni delavci, ki niso člani Sveta, kadar to po mnenju predsednika lahko prispeva k obravnavi in reševanju aktualnih vprašanj, pomembnih za delovanje ZZB NOB Slovenije.
O seji se vodi zapisnik. Predsednik odloči kdaj se seja snema in napiše magnetogramski zapis.
Glede sklicevanja in vodenja sej Sveta se sicer smiselno uporabljajo določbe tega poslovnika, ki se nanašajo na delo predsedstva.
Predlagatelj seje predloži tudi nosilne teme dnevnega reda in gradiva, o katerih naj Svet zavzame svoja stališča. Svet obravnava vsa bistvena vprašanja, ki zadevajo NOB v preteklem in sedanjem času. Svet svoje mnenje, stališča in predloge posreduje predsedstvu, ki je dolžno o njih razpravljati, zavzeti svoja stališča in sprejeti morebitne ustrezne ukrepe. O sprejetih stališčih in ukrepih morajo biti obveščeni tudi člani Sveta.

**Delovna telesa predsedstva**

**22. člen**

Za učinkovito spremljanje, proučevanje in urejanje določenih nalog na posameznih področjih dejavnosti, imenuje predsedstvo naslednja delovna telesa:
-  koordinacijski odbor enot in služb NOV in POS;
-  koordinacijski odbor žrtev vojnega nasilja;
-  odbor za priznanja ZB;
-  komisijo za finančna vprašanja;
-  komisijo za mednarodne odnose;-
-  komisijo za izobraževanje;
-  komisijo za organizacijska in kadrovska vprašanja;
-  komisijo za zgodovino NOB Slovenije in
-  komisijo za mladinska vprašanja.

Delovna telesa pripravljajo gradivo za seje predsedstva in kolegija.
Poleg navedenih stalnih delovnih teles lahko predsedstvo imenuje tudi občasna delovna telesa ali skupine za posamezna konkretna vprašanja.
Delovna telesa poročajo predsedstvu o svojem delu najmanj enkrat letno, občasna pa po opravljeni nalogi.

**23. člen**

Delovna telesa spremljajo in proučujejo problematiko s svojega delovnega področja in sicer:

-**koordinacijski odbor enot in služb NOV in POS** koordinira delovanje posameznih
   korpusnih   in divizijskih skupnosti borcev NOV in POS, od združenj borcev NOB pridobiva
   podatke o spominskih prireditvah, ki so vezane na dogodke iz časa NOB in oblikuje letni koledar
   spominskih prireditev; daje pojasnila o delovanju posameznih enot v času NOB;

- **koordinacijski odbor žrtev vojnega nasilja** spremlja izvajanje zakona o žrtvah vojnega
    nasilja in drugih zakonskih in podzakonskih aktov, ki pomenijo izvajanje pravic žrtev vojnega
    nasilja; koordinira delovanje taboriščnih odborov; skrbi za udeležbo slovenskih predstavnikov
    taboriščnih odborov v mednarodnih komitejih; podaja sugestije za ureditev spominskih mest,
    sodeluje pri organiziranju proslav slovenskih taboriščnikov ter daje pravne nasvete žrtvam
    vojnega nasilja pri urejanju njihovih pravic;
-  **odbor za priznanja ZB** odloča o podeljevanju priznanj ZZB NOB Slovenije. V ta namen
    pripravlja razpise, zbira predloge posameznih članov zveze, odloča o podeljevanju posameznih
    priznanj, oblikuje obrazložitev ter poskrbi za vročitev;
- **komisija za finančna vprašanja** odloča o višini zneska za sofinanciranje nalog, ki jih člani
    zveze opravljajo v javnem interesu; obravnava finančni načrt in zaključni račun zveze ter
    program dela zveze; obravnava tudi vsa druga finančno materialna vprašanja, do katerih se
    dokončno opredelita glavni odbor in predsedstvo;
- **komisija za mednarodne odnose** organizira sodelovanje z veteranskimi organizacijami v
   zamejstvu in drugih državah neposredno in prek mednarodnih organizacij in obravnava aktualna
   vprašanja, ki v mednarodnih odnosih zadevajo NOB;
-  **komisija za izobraževanje** organizira seminarje za novoizvoljene člane organov ZB,
    organizira in sodeluje pri organizaciji tematskih posvetovanj in pripravlja ustrezna gradiva;
- **komisija za organizacijska in kadrovska vprašanja** obravnava problematiko
    organiziranosti Zveze in združenj in pripravlja predloge za spremembe in dopolnitve Statuta
    Zveze in drugih dokumentov organizacijske in kadrovske narave;
- **komisija za zgodovino NOB Slovenije**, ki obravnava razmere na tem področju in uresničuje
    druge naloge po sklepu o njeni ustanovitvi;
-  **mladinska komisija** skrbi za prenašanje vrednot NOB na mlajšo generacijo in pripravlja
    predloge in akcije s tega področja.

Delovna telesa dajejo predsedstvu pobude in predloge za ureditev posameznih vprašanj, ki sodijo v njihovo delovno področje.

**24. člen**

Delovna telesa sodelujejo z ustreznimi organi, organizacijami, skupnostmi in združenji s svojega delovnega področja in po potrebi vabijo na svoje seje njihove predstavnike.

**25. člen**

Predsednike in člane delovnih teles imenuje predsedstvo.
Mandat predsednikov in članov delovnih teles je vezan na mandat predsedstva in se lahko ponovi.
Delovna telesa se sestajajo na sejah, ki jih sklicuje in vodi predsednik delovnega telesa.
V primeru odsotnosti predsednika vodi sejo član delovnega telesa, ki ga pooblasti predsednik. O sejah se vodi zapisnik.
Zapisnik podpisuje oseba, ki vodi sejo. Predsednik podpisuje tudi dopise, informacije in druga gradiva iz svojega delovnega področja.
Za delo delovnih teles se sicer smiselno uporabljajo določbe tega poslovnika, ki se nanašajo na delo predsedstva.

**Končna določba**

**26. člen**

Ta poslovnik začne veljati z dnem sprejema.

PREDSEDNIK
Tit Turnšek